b'\n_START_ARTICLE_\nSeneka\n_START_SECTION_\nBiografija\n_START_PARAGRAPH_\nAntrasis \xc5\xbeymaus retorikos mokytojo Lucijaus An\xc4\x97jaus Senekos Vyresniojo ir Helvijos s\xc5\xabnus. Junijaus Galiono ir An\xc4\x97jaus Melos brolis._NEWLINE_5 m. Lucijus Seneka persik\xc4\x97l\xc4\x97 gyventi \xc4\xaf Rom\xc4\x85. Ten mok\xc4\x97si retorikos, stoicizmo filosofijos. Senekos ra\xc5\xa1tuose minimi du mokytojai: pitagorininkas Sotionas ir stoikas Atalas. Sotionas r\xc4\x97m\xc4\x97si Pitagoro mokslu, tod\xc4\x97l teig\xc4\x97, kad po mirties \xc5\xbemogaus siela pereina \xc4\xaf kitus daiktus. \xc5\xa0i doktrina draud\xc4\x97 valgyti m\xc4\x97s\xc4\x85. Lucijus tapo vegetaru, ta\xc4\x8diau, palaik\xc4\x99s savo t\xc4\x97vo nuomon\xc4\x99, atsisak\xc4\x97 vegetarizmo. Senekai retorikos pagrindus d\xc4\x97st\xc4\x97 pats t\xc4\x97vas. Tur\xc4\x97damas ger\xc4\x85 pasiruo\xc5\xa1im\xc4\x85, Seneka tapo advokatu ir ved\xc4\x97. Pirmoji \xc5\xbemona anksti mir\xc4\x97, palikusi jam du s\xc5\xabnus, kurie irgi greitai mir\xc4\x97._NEWLINE_16 \xe2\x80\x93 31 m. ligotas Seneka gyd\xc4\x97si pas savo \xc4\xafseser\xc4\x99 Egipte. 31 m. gr\xc4\xaf\xc5\xbe\xc4\x99s \xc4\xaf Rom\xc4\x85, pri\xc4\x97m\xc4\x97 magistrato, v\xc4\x97liau 33 m. kvestoriaus pareigas._NEWLINE_37 m. labai i\xc5\xa1gars\xc4\x97j\xc4\x99s, Seneka pakliuvo \xc4\xaf imperatoriaus Kaligulos d\xc4\x97mesio centr\xc4\x85. Pavydas Senekos oratorijoms ir veikalams privert\xc4\x97 valdinink\xc4\x85 \xc4\xafsakyti nu\xc5\xbeudyti j\xc4\xaf, ta\xc4\x8diau begalinei oratoriaus laimei Kaligula buvo perkalb\xc4\x97tas._NEWLINE_41 m. d\xc4\x97l Klaudijaus \xc5\xbemonos Mesalinos intrig\xc5\xb3 Seneka iki gyvos galvos i\xc5\xa1tremiamas \xc4\xaf Korsikos sal\xc4\x85. 49 m. su Agripinos pagalba gr\xc4\xaf\xc5\xbeo \xc4\xaf Rom\xc4\x85, gavo pretoriaus pareigas ir kartu su pretorion\xc5\xb3 vadu Sekstu Afranijumi Buru tapo Nerono aukl\xc4\x97toju. Taip pat ved\xc4\x97 antr\xc4\x85 kart\xc4\x85._NEWLINE_54 m. Agripinai nunuodijus Klaudij\xc5\xb3, imperatoriumi tampa \xc5\xa1e\xc5\xa1iolikametis Neronas. Tuoj po Klaudijaus laidotuvi\xc5\xb3 Seneka i\xc5\xa1platina politin\xc4\x99 satyr\xc4\x85, kuri\xc4\x85 pavadina \xe2\x80\x9eDievi\xc5\xa1kojo Klaudijaus sumoli\xc5\xabg\xc4\x97jimu\xe2\x80\x9c. Joje jis pa\xc5\xa1iepia asmeninius Klaudijaus b\xc5\xabdo bruo\xc5\xbeus ir pasmerkia jo nusikaltimus, Neron\xc4\x85 vaizduoja su Saule tapatinamo Apolono pavidalu ir susieja jo b\xc5\xabsim\xc4\x85 valdym\xc4\x85 su jo gimimo legenda._NEWLINE_56 m. prad\xc5\xbeioje Seneka para\xc5\xa1\xc4\x97 traktat\xc4\x85 \xe2\x80\x9eApie atlaidum\xc4\x85\xe2\x80\x9c, skirt\xc4\x85 Neronui ir susidedant\xc4\xaf i\xc5\xa1 dviej\xc5\xb3 nevienodos apimties knyg\xc5\xb3. Pjeras Grimalis mano, jog pirm\xc4\x85j\xc4\x85 dal\xc4\xaf sudaro oficiali Senekos kalba, kurioje pateikiama valstyb\xc4\x97s valdymo programa, palyginama monarchija ir teokratija, monarchijos aptarimas i\xc5\xa1tisai paremiamas stoik\xc5\xb3 mokymu (valdovas lyginamas su dvasia, teikian\xc4\x8dia gyvyb\xc4\x97s visai valstybei, atlaidumu vadinamas proto sprendimu paremtas i\xc5\xa1sivadavimas i\xc5\xa1 pyk\xc4\x8dio; tai n\xc4\x97ra gailestis, emocija)._NEWLINE_Po Nerono valia \xc4\xafvykdyto Agripinos nu\xc5\xbeudymo 59 m. baigiasi laikotarpis, istorik\xc5\xb3 vadinamas \xe2\x80\x9epuikiuoju penkme\xc4\x8diu\xe2\x80\x9c (quinquennium Neronis). 62 m. neai\xc5\xa1kiomis aplinkyb\xc4\x97mis mir\xc5\xa1ta Senekos s\xc4\x85jungininkas Afranijus Buras. Seneka apkaltinamas nesiliaujan\xc4\x8diu turto didinimu, Nerono i\xc5\xa1kalbos pasisavinimu ir imperatoriaus gabum\xc5\xb3 juodinimu. Seneka atsisako Nerono jam dovanot\xc5\xb3 turt\xc5\xb3 ir pasitraukia i\xc5\xa1 politikos._NEWLINE_65 m. apkaltintas dalyvav\xc4\x99s Pizono s\xc4\x85moksle ir priverstas nusi\xc5\xbeudyti. Tacito liudijimu, Seneka kartu su \xc5\xbemona Paulina persipjauna rank\xc5\xb3 venas. Matydamas, jog nesilpsta, o kraujas i\xc5\xa1 senyvo k\xc5\xabno teka l\xc4\x97tai, papra\xc5\xa1o jau seniau paruo\xc5\xa1t\xc5\xb3 cik\xc5\xabtos (nuodingosios nuokanos) nuod\xc5\xb3. \xc5\xa0iems nesuveikus \xc4\xafne\xc5\xa1amas \xc4\xaf pirt\xc4\xaf ir u\xc5\xbed\xc5\xabsta nuo kar\xc5\xa1t\xc5\xb3 gar\xc5\xb3.\n_START_SECTION_\n\xc4\xaesitikinimai\n_START_PARAGRAPH_\nAn\xc4\x97jui Senekai filosofija buvo ne tik pasaul\xc4\x97\xc5\xbei\xc5\xabros formavimo pagrindas, bet ir savoti\xc5\xa1kas sav\xc4\x99s tobulinimo b\xc5\xabdas. Jo moral\xc4\x97s filosofija teig\xc4\x97, kad dorovingo gyvenimo prad\xc5\xbei\xc4\x85 lemia grie\xc5\xbetumas sau, i\xc5\xa1tikimyb\xc4\x97 principams ir artimo meil\xc4\x97. Taip pat Lucijus pripa\xc5\xbeindavo sielos nemirtingum\xc4\x85, visapus\xc4\x99 visos \xc5\xbemonijos lygyb\xc4\x99. Jis buvo tvirtas stoicizmo atstovas._NEWLINE_Politikoje Seneka ie\xc5\xa1kojo pozityvi\xc5\xb3 laisvosios valios rai\xc5\xa1kos form\xc5\xb3, ta\xc4\x8diau teig\xc4\x97, kad \xc5\xbemogus silpnas, nes be paliovos renkasi skirtingus gyvenimo keli\xc5\xb3 vingius.\n_START_SECTION_\nSenekos i\xc5\xa1vaizda\n_START_PARAGRAPH_\nIstorikas Falio Ursinas 1598 m. atrado paveiksl\xc4\x85, kuriame buvo pavaizduotas keistas biustas. Momentaliai palygin\xc4\x99s j\xc4\xaf su Senekos biustais, prad\xc4\x97jo teigti, kad paveiksle Lucijus. Tik 1764 m. Johanas Joachimas Vinkelmanas \xc4\xafrod\xc4\x97, kad portrete \xe2\x80\x9eKeturi filosofai\xe2\x80\x9c yra parodytas ne Lucijaus Senekos biustas, o poeto Hesiodo. Taip pat prad\xc4\x97ta prie\xc5\xa1tarauti, kad 1813 m. rastas dvigubas Senekos ir Sokrato biustas irgi ne jo i\xc5\xa1vaizdos paveikslas, jame filosofas pavaizduotas dr\xc5\xabtu, o ra\xc5\xa1ytiniuose \xc5\xa1altiniuose minima, kad Seneka buvo gan\xc4\x97tinai sulys\xc4\x99s._NEWLINE_\xc5\xa0iuo metu nesutarimai tarp mokslinink\xc5\xb3 nurimo. Ispanijoje buvo i\xc5\xa1kaltos abiej\xc5\xb3 versij\xc5\xb3 Senekos i\xc5\xa1vaizdos monetos.'